**Kymenlaakson sosiaali- ja terveyspalvelujen kuntayhtymä** (**Kymsote**) oli sairaanhoitopiiri Kymenlaakson maakunnan alueella. Sairaanhoitopiirin tehtävänä oli järjestää sosiaali- ja terveydenhuollon palvelut maakunnan asukkaille.

Kuntayhtymän markkinointinimi oli Kymsote ja sen palveluksessa oli noin 6 000 henkilöä. Kymsote aloitti toimintansa 1. tammikuuta 2019. Kuntayhtymän toiminta päättyi 31. joulukuuta 2022 liittyen Sote-uudistukseen. Nykyisin alueen sosiaali-, terveys ja pelastustoimen palvelut tuottaa Kymenlaakson hyvinvointialue.

Historia
--------

Kymenlaakson sairaanhoitopiiriin liittyi Kymenlaakson erityishuoltopiiri vuonna 2010, jolloin uudeksi nimeksi tuli *Kymenlaakson sairaanhoito- ja sosiaalipalvelujen kuntayhtymä*. Samaan aikaan kuntayhtymän markkinointinimeksi tuli *Carea*. Markkinointinimi herätti keskustelua, ja nimestä tehtiin myös kantelu eduskunnan oikeusasiamiehelle. Myös Kotimaisten kielten keskus piti Carea-nimeä sekä sisällöllisesti että kielellisesti epäasianmukaisena. Tutkimuskeskuksen tutkijoiden mukaan nimestä tulisi selvitä selkeästi kuntayhtymän varsinainen nimi ja julkisuudessa käytetty ääntöasu *karea* johtaa ajatukset karjalaista kulttuuria vaaliviin seuroihin tai instituutioihin. Oikeusasiamies kuitenkin katsoi, että kuntayhtymä ei ole menetellyt lainvastaisesti, kun se on käyttänyt Carea-nimeä virallisen nimen yhteydessä niin, että epätietoisuutta viranomaisesta ei synny.

Kuusankosken aluesairaala (KAS) siirtyi 1. tammikuuta 2011 Kouvolan kaupungin terveyspalveluiden alaisuuteen ja muuttui Pohjois-Kymen sairaalaksi (POKS). Vuoden 2019 alusta Pohjois-Kymen sairaala siirtyi takaisin kuntayhtymän omistukseen.

Sairaanhoitopiirin sairaalat
----------------------------

* Kymenlaakson keskussairaala (Kotkassa)
* Kymenlaakson psykiatrinen sairaala (Kouvolassa)
* Pohjois-Kymen sairaala (Kouvolassa)

Vuoden 2021 alussa valmistuva Ratamokeskus korvaa Pohjois-Kymen sairaalan.

Sairaanhoitopiirin jäsenkunnat
------------------------------

Kymenlaakson keskussairaala
Ratamokeskuksen rakennustyömaa vuodelta 2019
* Hamina
* Kotka
* Kouvola
* Miehikkälä
* Pyhtää
* Virolahti

Kymenlaakson maakunnassa sijaitsi vuoden 2020 loppuun asti näiden kuuden kunnan lisäksi Iitti, joka kuuluu Päijät-Hämeen sosiaali- ja terveysyhtymään. 1. tammikuuta 2021 Iitti siirtyi Kymenlaakson maakunnasta osaksi Päijät-Hämeen maakuntaa.

Lähteet
-------

1. 1 2  Tietoa Kymsotesta *kymsote.fi*.  Arkistoitu 7.8.2020. Viitattu 17.5.2020.
2. ↑  Sote-uudistuksen vaikutukset kuntien omaisuuteen *Soteuudistus*.  Arkistoitu 6.2.2023. Viitattu 4.3.2023.
3. ↑  Kymenhva *Kymenhva*. Viitattu 4.3.2023.
4. ↑  Carea-nimestä annettiin selvitys *yle.fi*.  10.11.2010. Viitattu 17.5.2020.
5. ↑  Carean nimestä vielä lausunto *yle.fi*.  4.2.2011. Viitattu 17.5.2020.
6. ↑  Kielentutkijat tyrmäävät Carea-nimen *yle.fi*.  5.5.2011. Viitattu 17.5.2020.
7. ↑  Viranomaisen on esiinnyttävä oikealla nimellään - Ratkaisut ja tiedotteet *oikeusasiamies.fi*.  24.10.2011. Viitattu 17.5.2020.
8. ↑  Ratamosta tulee ruskea ja seinät ovat keraamista laattaa – tältä näyttää Kouvolan uusi sairaala *yle.fi*.  19.9.2018. Viitattu 17.5.2020.
9. ↑  Iitti siirtyy Kymenlaakson maakunnasta Päijät-Hämeeseen 1.1.2021 *iitti.fi*.  29.8.2019. Viitattu 17.5.2020.

Aiheesta muualla
----------------

* Kymsoten kotisivut (Arkistoitu – Internet Archive)